kardosdrur/scandi-wiki huggingface dataset:
Terrence Malick

Terrence Malick (30. november 1943) er en filminstruktør fra USA.

I sin lange karriere har Malick kun instrueret en kortfilm og ti spillefilm. Hans tidlige film Badlands og Himlen på jorden betegnes ofte som mesterværker. Malick blev nomineret til en Oscar for både bedste filmatisering og bedste instruktør for filmen Den tynde røde linje. The Tree of Life vandt Den Gyldne Palme ved filmfestivalen i Cannes i 2011.

Hans film er fulde af gentagne billeder og billeder af naturlig skønhed. Ofte lader han sine karakterer være fortællerstemme og bruger musikken til at forstærke sine scener.

Selv om Malick har levet tilbagetrukket fra det offentlige liv, har hans venner, som fx skuespilleren Martin Sheen fortalt, at han er en varm og ydmyg mand, der foretrækker at arbejde uden mediedækning. Hans kontrakter sikrer, at ingen nyere fotografier af ham må offentliggøres, og at han ikke er forpligtet til at promovere sine film.

Liv 
Terence Malick voksede op i Oklahoma og Texas og arbejdede på oliefelter som ung. Han var den ældste af tre brødre. Christopher, den mellemste af brødrene, var involveret i en voldsom bilulykke, der gav ham alvorlige brandskader og dræbte hans kone. Lawrence, den yngste broder, tog til Spanien for at studere. I 1968 begik han selvmord. Faderen Emil var oliegeolog af assyrisk afstamning fra malek-stammen og stammede fra landsbyen Geogtapah i Urmi i Iran. Han arbejdede for Phillips Petroleum. Moderen Irene var af irsk afstamning og kom fra Chicago.
Malick gik på St. Stephen's Episcopal School i Austin Texas, hvor han spillede amerikansk fodbold som linebacker. Han blev nomineret til årets footballspiller i Texas, men afslog nomineringen.
Han studerede derefter filosofi hos Stanley Cavell på Harvard University og blev færdig i 1965, hvorefter han gik på Magdalen College i Oxford.
Malick forlod universitetet uden en doktorgrad efter en uenighed med sin vejleder. Han flyttede tilbage til USA og underviste i filosofi på Massachusets Institute of Technology og skrev freelance artikler til Newsweek, The New Yorker og LIFE.

Malick giftede sig med Michele Morette i 1985, og de blev skilt i 1998. Siden 1998 har han været gift med Alexandra Wallace og bor nu i Austin i Texas.

Filmografi 

 Lanton Mills (kortfilm fra 1969)
 Badlands (1973)
 Himlen på jorden (1978)
 Den tynde røde linje (1998)
 The New World (2005)
 The Tree of Life (2011)
 To The Wonder (2012)
 Knight of Cups (2015)
 Song to Song (2017)

Referencer

Eksterne henvisninger 
  

Filminstruktører fra USA
Foreningen af Lokalunioner i Danmark

Foreningen af Lokalunioner i Danmark (eller FLU) er en dansk interesseorganisation for de seks selvstændige lokalunioner i fodbold, som har til formål at varetage breddefodbolden i forhold til Foreningen af Divisionsklubber i Danmark (Divisionsforeningen), som repræsenterer eliten. Foreningen er det ene af to formelle medlemmer af det øverste organ for fodbold i Danmark, Dansk Boldspil-Union og består af følgende unioner:

 DBU Bornholm (Bornholms Boldspil-Union, BBU)
 DBU Fyn (Fyns Boldspil-Union, FBU)
 DBU Jylland (Jydsk Boldspil-Union, JBU)
 DBU København (Københavns Boldspil-Union, KBU)
 DBU Lolland-Falster (Lolland-Falsters Boldspil-Union, LFBU)
 DBU Sjælland (Sjællands Boldspil-Union, SBU)

Lokalunionerne repræsenterer omkring 1.600 fodboldklubber. Hver enkelt union er repræsenteret i DBUs bestyrelse og repræsentantskab. DBUs bestyrelsesmedlem Kurt Bagge-Hansen er samtidig formand for landets næststørste lokalunion, SBU, og formand for FLU siden 2009.
Købet af Alaska

Købet af Alaska er USAs køb af Rusland af det 1,6 millioner km² store område, der senere (med vedtagelsen af Alaska Statehood Act) skulle blive den amerikanske stat Alaska. Købet fandt sted i 1867.

Baggrund 

Rusland havde store finansielle problemer og frygtede at miste Alaska uden at få kompensation herfor, hvis det skulle komme til en konflikt på et tidspunkt. Zar Alexander 2. gav derfor en af sine ministre, Eduard de Stoeckl instrukser om at forhandle med USAs udenrigsminister William Seward i starten af marts 1867.

En kort, men intensiv forhandlingsperiode blev indledt, og traktaten blev indgået 30. marts, hvor prisen var sat til 7 millioner dollars. I USA var der delte holdninger til aftalen: Den amerikanske befolkning var generelt tilfredse med købet, men en del politikere og andre meningsdannere var utilfredse med, at landet brugte denne store sum på det fjerntliggende distrikt.

Charles Sumner, der var formand for senatets udenrigskomite, var imidlertid positiv og holdt en strålende tale som støtte for vedtagelsen af traktaten i Senatet. Vedtagelsen fandt sted 9. april samme år med stemmerne 37 mod 2. På grund af modstand i Repræsentanternes Hus fandt udbetalingen af pengene dog først sted over et år senere, hvor modstanden omsider var overvundet.

Status på handelstidspunktet 
I Sumners tale anførte han, at der i området boede ca. 2.500 russere og blandingsfolk samt ca. 8.000 oprindelige folk, som var under direkte styre af det russiske pelskompagni, samt dertil måske omkring 50.000 eskimoer og indianere uden for dette styre. Russerne havde 23 handelsstationer på øerne og ved kysten. Der var desuden to større byer: Novoarkhangelsk (nu Sitka) med 968 indbyggere samt St. Paul på Kodiak Island med 283 indbyggere.

Amerikanerne valgte navnet "Alaska", der på aleutisk betyder "landet, der ikke er en ø". Overdragelsen fandt officielt sted 18. oktober 1867 i Sitka, hvorefter stort set alle russere forlod området, og et lille kontingent amerikanske tropper blev placeret i byen.

Alaskas historie
Rusland i 1800-tallet
Begivenheder i 1867
Carolineskolen

Carolineskolen er en jødisk privatskole i København, hvor eleverne udover de sædvanlige fag (fx dansk, matematik osv.) også modtager undervisning i hebraisk. Religionsundervisningen inkluderer alle fag, men tager udgangspunkt i og lægger vægt på jødedommen. Undervisningens resultat er tilsyneladende over landsgennemsnittet, idet eleverne i 2012 forlod skolen med et gennemsnit på 8,4 til Folkeskolens Afgangsprøver.

Historie 
Skolen er en fusion af Mosaisk Drengeskole og den jødiske pigeskole, Carolineskolen. Mosaisk drengeskole blev oprindeligt grundlagt 1802 af Mendel Levin Nathanson.

Dagligdag 
Skolen har ca. 200 elever og godt 20 lærere. Desuden har skolen udover et normalt bibliotek, et jødisk bibliotek med bøger vedrørende jødisk historie, religion, kultur, Israel m.v.

Referencer

Eksterne henvisninger 
 Skolens hjemmeside

Privatskoler i Danmark
Østerbro
Etableret i 1810
Christian Birk

Christian Birk (født 8. oktober 1975) er en dansk tidligere eliteløber. Efter i perioden 1997-2005 at have været en af de førende 400 meter-løbere i Danmark, besluttede han sig for at trække sig tilbage. Han har også dystet i tikamp, længdespring, trespring og 200 meter.

Han startede sin atletik karriere som junior (<19 år) i Herlufsholm Gymnastikforening, hvorefter han som ungsenior (20-23) var en kort tid i Trongårdens IF, og tog derefter sidst i sine ungseniorår til Sparta, hvor han fra 1998 oplevede stor succes.

Personlige rekorder 
 100m: 10,87s 
 200m: 21,15s 
 200m inde: 21,63s
 400m: 46,47s 
 400m inde: 47,38s (Dansk rekord)
 800m: 1.55,20 
 Trespring: 15,47m 
 Længdespring: 7,02m 
 Højdespring: 1,93m 
 Tikamp: 6035 point

Danske rekorder

Seniorrekorder 
 4x400m: 3:07,67min – 23-06-2002 
 4x400m klubhold: 3:13,23min – 07-07-2001

Seniorrekorder indendørs 
 400m: 47.38 – 15-02-2001 
 400m: 48.34 – 12-02-2000 
 400m: 48.65 – 05-02-2000 
 4x200m klubhold: 1:29.11 – 23-02-2003

Danske mesterskaber 
 1997: Trespring indendørs
 1998: 4x400m
 1999: 400m, 4x100m, 4x400m
 2000: 200m, 400m indendørs
 2000: 200m, 400m, 4x100m, 4x400m
 2001: 200m, 400m, 4x100m, 4x400m
 2002: 400m indendørs
 2002: 400m, 4x100m
 2003: 200m, 400m, 4x200m indendørs
 2003: 400m, 4x100m
 2004: 400m, 4x200m indendørs
 2004: 400m, 4x100m, 4x400m 
 2005: 4x400m

Eksterne henvisninger 
 Personlig hjemmeside

Sprintere fra Danmark
Atleter fra Herlufsholm Gymnastikforening
Atleter fra Trongårdens IF
Atleter fra Sparta Atletik
Frat Party At The Pankake Festival

Frat Party At The Pankake Festival er en film af bandet Linkin Park. Filmen er opbygget som en slags "dagbog", hvor man følge bandet og deres store og små oplevelser.

Filmen er opbygget uden manuskript og man oplever fx Chester Bennington, der bliver bidt bagi af en edderkop, og Brad Delson der formår at sige "Like" mange gange på kort tid. Imellem oplevelserne vises små uddrag af bandets koncerter.

Eksterne henvisninger 
 

Linkin Park
Amerikanske film fra 2001
Dokumentarfilm fra USA
Sønderup

Sønderup er et flertydig stednavn:
 Sønderup (Flensborg) – bydel i Flensborg
 Sønderup (Rebild Kommune) – landsby i Sønderup Sogn (Rebild Kommune)
 Sønderup (Skive Kommune) – bebyggelse i Harre Sogn
 Sønderup (Slagelse Kommune) – landsby i Sønderup Sogn (Slagelse Kommune)
 Sønderup (Ringkøbing-Skjern Kommune) – bebyggelse i Nørre Vium Sogn
Den tynde røde linje (roman)

Den tynde røde linje er forfatteren James Jones fiktive fortælling om slaget om Guadalcanal under 2. verdenskrig, som han selv oplevede som soldat i den amerikanske 25. infanteridivision. Romanen er blevet filmatiseret flere gange, først i 1964 og senest af Terrence Malick i 1998.

Romanen blev udgivet i Danmark i 1963 under titlen Den blodrøde streg og blev udgivet i USA i 1962.

Som Jones' andre romaner om anden verdenskrig fokuserer historien på en række personer, og deres forskellige reaktioner på krigen. De centrale personer er ikke specielt sympatiske, men Jones formår effektivt at formidle den fremmedgørelse og rædsel der karakteriserede stillehavskrigen for den menige amerikanske infanterist.

I stedet for en konventionel militær eventyrhistorie, viser Jones et mere realistisk billede af krigen, hvor almindelige mennesker oplever en blanding af mord, frygt, homoseksualitet, skræk, hjælpeløshed, frustration, ondskab, rædsel og tomhed. Romanen viser, men dømmer ikke over, handlinger som de fleste læsere vil finde frastødende, så som at lemlæste et japansk lig for morskab, henrettelse af japanske fanger eller fjernelse af guldtænder fra lig. Disse forbrydelser vises som en naturlig reaktion på soldaternes omgivelser.

Romanens underliggende tema, som Malick fokuserede på i sin filmatisering, er at selvom soldater marcherer sammen som en del af en stor hær, og på trods af alle forsøg på at danne en veltrænet enhed af kamptropper, opleves krigen alligevel som en meget personlig og ensom ting, og hver soldat må alene udholde krigens rædsel.
De mest sympatiske personer i bogen er dybt kyniske, og de personer der virker til at være dygtige soldater vises som brutale og umenneskelige.

Romaner fra USA
Penny Lancaster

Penny Lancaster (f. 15. marts 1971 i Chelmsford, Essex, England) er en engelsk model, bedst kendt som undertøjsmodel og Rod Stewarts kone.

I 1998 mødte Penny Rod Stewart. Snart datede Stewart og Lancaster. Sladderpressen elskede parret, og det var ikke kun på grund af Penny skønhed, men også fordi Stewart var ved at gennemgå en offentlig skilsmisse fra Rachel Hunter.

Hendes arbejde for firmaet Ultimo gjorde hende kendt. (Udover at være kæreste med Rod Stewart.) Så alle blev meget overrasket da Ultimo besluttede sig for at droppe hende til fordel for Rachel Hunter.

Den 9. marts 2005 friede hendes kæreste gennem lang tid, Rod Stewart til hende på toppen af Eiffeltårnet i Paris. Parret offentliggjorde at de ville giftes så snart at Stewarts skilsmisse fra Hunter var afsluttet. De måtte dog sætte planerne på standby, da Stewart offentliggjorde at Penny var gravid og skulle føde omkring december 2005. I november 2005 blev deres første fælles søn, Alistair Wallace Stewart, født .

Da skilsmissen var endelig  begyndte Penny og Rod at planlægge deres bryllup, og de fortalte at de håbede på at få et barn mere efter de var blevet gift.

Det vil så blive Pennys 2. men Rods 8. Da han er far til: Sarah (født i 1964), Kimberly (født 21 August, 1979), Sean (født 1 september 1980), Ruby (født i 1987), Renée (født 1 Juni 1992), Liam (født 4 september 1994) og selvfølgelig Alistair (født 27 november 2005).

Den 16 juni 2007 giftede Rod og Penny sig uden en privat ceremoni i Italien .

Referencer

Eksterne henvisninger 

 
 http://www.pennylancaster.co.uk/

Fotomodeller fra England
Tydal

Tydal er en kommune i Trøndelag fylke i Norge. Den grænser i nord til Meråker, i vest til Selbu og Holtålen og i syd til Røros. I øst ligger Sverige.

Tydal er en stor vandkraftkommune, hvilket genspejles i kommunevåbents stiliserede højspændingsmaster.

Tydal blev selvstændig kommune i 1901.

Tydal Skytterlag er Tydals ældste forening som fyldte 100 år i 2006.

Seværdigheder 
Fjeldområdet Sylan ligger i naturskønne omgivelser og er en fin destination for en dagstur eller en længere tur.

Se også 
 Tydal museum
 Møntfunnet i Græsli
 Tydal kirke
 Kistafoss kraftstasjon

Eksterne henvisninger 

 Kultur i Tydal på kortfra Kulturnett.no 
 Kort over Tydal

Kommuner i Trøndelag
Kommuner i Sør-Trøndelag
No Deals, Mr. Bond

No Deals, Mr. Bond (på dansk: 007 – mislykket operation) er en kriminalroman fra 1987 af John Gardner. Romanen er hans sjette om den hemmelige britiske agent James Bond, der blev skabt af Ian Fleming.

Gardners oprindelige forslag til bogens titel var Tomorrow Always Comes, mens forlæggerne foreslog Oh No, Mr. Bond! og Bond Fights Back. Til sidst faldt valget så på No Deals, Mr. Bond, skønt Gardner betegner både den og forlæggernes forslag som "frygtelige".

Plot 
En MI6-operation mod nogle højtstående Sovjet-officerer forklædt som kærlighedsaffærer går galt, og MI6's folk må trækkes ud i en fart. Fem år senere bliver to af de involverede myrdet, og nu må Bond sikre de sidste tre, før turen kommer til dem. Men som turen går fra England via Irland til Hong Kong, bliver sagen hurtigt mere og mere farlig og kompliceret. Vil to Sovjet-officerer virkelig hoppe af, og hvem blandt Bonds egne er det, der forråder dem?

Trivia 
 På et tidspunkt i romanen nævnes den tidligere Bond-forfatter Kingsley Amis. En af de officerer, der hopper af, fortæller om en spørgeskemaundersøgelse, der var blevet lavet blandt paskontrollanter om deres interesser og læsevaner. Den viste blandt andet at "yderst få er nået så langt som til Margaret Drabble eller Kingsley Amis".

James Bond-bøger
Litteratur i 1987
Svend Reffs

Svend Hilmar Bloch Reffs (11. februar 1887 i Aarhus – 25. marts 1936 i Roskilde) var en dansk officer og fabrikant.

Han blev uddannet som officer i den danske hær, hvor han blev ven med Prins Aage.

Svend Reffs meldte sig under 1. verdenskrig til den amerikanske hær. Hermed blev han en af de få danskere der gik ind i de allierede styrker. Han var delingsfører for en pionerdeling i 311th Infantry Regiment fra 1917 til 1918.

Far til filminstruktøren mm. Annelise Hovmand.

Ekstern henvisning 
 U.S. 78th Infantry Division

Officerer fra Danmark
Danskere i fremmed militær tjeneste
Danskere i 1900-tallet
Fabrikanter fra Danmark
Kingdom Hearts II

er fortsættelsen til Kingdom Hearts og Kingdom Hearts: Chain of Memories. Spillet handler om drengen Sora og hans venner, de kendte Disney-figurer Anders And og Fedtmule. Det er udviklet og udgivet af Square Enix den 29. september 2006 i Europa til PlayStation 2.

Handling 
Spillet handler om den 15-årige dreng Sora der blevet valgt som bæreren af det nøgleformede våben Keyblade. I løbet af spillet bliver han væk fra hans barndomsvenner Kairi og Riku og slår sig derfor sammen med Anders And, der er Disney slottets magiker, og Fedtmule, der er kaptajnen af den Royale Gardé. Disse to er ude og lede efter den forsvundne Kong Mickey (Mickey Mouse). 

Undervejs i spillet møder de andre Disney karakterer, såsom Jack Sparrow, og karakterer fra Square Enix' Final Fantasy serie.

Referencer

Eksterne henvisninger 
 

Computerspil fra 2006
II
PlayStation 2-spil
Square Enix-spil
Business.dk

Business.dk er en af Danmarks mest besøgte erhvervsportaler. Den drives af Berlingske.

Siden var oprindelig en relancering af den trykte avis' daglige Business-tillæg som netavis, men Business.dk redigeres i dag af en selvstændig redaktion, som dog arbejder tæt sammen Berlingske Business. Desuden har hjemmesiden flere erhvervsfolk til at blogge på siden, bl.a. Mads Øvlisen og Dorte Toft.

Business.dk har som erklæret mål at bringe alle væsentlige erhvervsnyheder så hurtigt og præcist som muligt, at være først med at følge op på nyhederne samt at overraske læserne. Business.dk's redaktion består af 9 journalister.

Besøgstal 
Allerede 22. november 2006 – en uge efter lanceringen – havde Business.dk 218.000 unikke besøgende, hvilket var et par tusinde færre end den nærmeste konkurrent, erhverv på nettet, der udgives af JP/Politikens Hus. Og der var langt ned til nummer tre på listen, nemlig Dagbladet Børsens netavis, borsen.dk, der havde 180.489 unikke besøgende.

I slutningen af marts 2007 viste de officielle tal fra Foreningen af Danske Interaktive Medier, at Business.dk ugentligt besøges af 239.409 unikke besøgende. Til sammenligning havde Borsen.dk 167.389 besøgende, mens erhverv på nettet havde 165.511.

Kilder og eksterne henvisninger 
 Business.dk
 FDM's topliste for uge 13, 2007

Etableret i 2006
Netaviser fra Danmark
Berlingske Media
Christian Tangø

Christian Tangø også kendt som "Chris Tango" (født 1959 i Svendborg) er en dansk journalist og kunstner, bosat i Berlin. Christian Tangø har beskæftiget sig med musik siden barndommen og maleri siden 1991. Derudover har han kastet sig over performancekunst og popkunst siden 1999, dog med hovedvægt på billedkunst. Han har arbejdet med den amerikanske musiker Eric Vaughn i forbindelse med "Jazz i Berlin" 2016.

Christian Tangø arbejder med sammenhængen mellem medier og kunst, herunder kunstens brug af medier og kunsten som medie i sig selv. Med udstillinger som Sådan bliver du kunstner (Holte Hovedbibliotek) og demonstration mod Kunstnernes Sommerudstilling har han kommenteret samtidskunstens konceptualitet, og samtidigt brugt konceptualiteten som performativt koncept. "Anti-konceptuel konceptualist" har kunstkritikeren Tom Jørgensen kaldt ham.

Kilder

Eksterne henvisninger 
 www.popart.dk
 https://www.kristeligt-dagblad.dk/liv-sj%C3%A6l/glimt-af-det-guddommelige
 http://www.danishpopart.com/eksamen.mp4 

Malere fra Danmark
Herodes

Herodes kan henvise til flere artikler:
 Herodes den Store (ca. 73 – 4 f.Kr.) – jødisk konge
 Herodes Philip 1. – søn af Herodes den Store; Herodias' første mand og far til Salome
 Herodes Arkhelaos (ca. 23 f.Kr. – 18 e.Kr.) – søn af Herodes den Store; landshøvding i Samaria, Judæa og Idumæa
 Herodes Antipas (ca. 20 f.Kr. – ca. 39 e.Kr.) – søn af Herodes den Store; landshøvding i Galilæa; Herodias' anden mand
 Herodes Agrippa (10 f.Kr. – 44 e.Kr.) – barnebarn af Herodes den Store; jødisk konge
 Herodes Philip 2. (ca. 4 f.Kr. – 34 e.Kr.) – søn af Herodes den Store; landshøvding i Ituræa og Trachonitis
 Herodes Agrippa 2. (27 – 100 e.Kr.) – søn af Herodes Agrippa; landshøvding i Chalkis
 Herodes Atticus (ca. 101 – 177 e.Kr.) – græsk retor
 William Herodes Pfamsteiger (1898-1981 e.Kr.) – Opfinder på Mercedes-Benz fabrikkerne
Quinckes ødem

Quinckes ødem eller (angioødem) er pludselig hævelse af ansigtet især omkring øjne, læber og kinder, ofte udløst af allergi.
Det kan også være et af symptomerne på sygdommen Hereditært angioødem.

En alvorlig komplikation til Quinckes ødem er hævelse af de øvre luftveje, med nedsat eller standset vejrtrækning til følge.

Sygdomme
Paulus' Brev til Galaterne

Paulus' Brev til Galaterne (Galaterbrevet eller forkortet Gal.) er den niende bog i Det Nye Testamentes kanon og det fjerde af apostlen Paulus' breve. Brevet er formentlig skrevet mellem ca. 50 og ca. 57 e.Kr. og er stilet til den kristne menighed i Galatien. Det er som hele Det Nye Testamente skrevet på tidens internationale fællessprog, græsk.

Galaterbrevets hovedtema er spørgsmålet, om jødiske Moselov gælder for kristne. Der var i galatermenigheden en gruppe judaiserede kristne, som mente, at det var nødvendigt for både hedningekristne (kristne med ikke-jødisk baggrund) og jøder at overholde Moseloven (og lade sig omskære). Paulus går imod denne opfattelse og hævder, at mennesket kun kan få frelse og tilgivelse for sin synd i kraft af Jesu død og opstandelse – ikke i kraft af egne lovgerninger. I kapitel 2, vers 16  skriver Paulus:
''Men fordi vi ved, at et menneske ikke gøres retfærdigt af lovgerninger, men kun ved tro på Jesus Kristus, har også vi sat vores lid til Kristus Jesus for at gøres retfærdige af tro på Kristus og ikke af lovgerninger. For af lovgerninger vil intet menneske blive retfærdigt.

Henvisninger 

Bøger i Det Nye Testamente
Apostlen Paulus
Herodes den Store

Herodes den Store (ca. 73 f.Kr. til 4 f.Kr.) var en jødisk konge, som regerede i Iudaea (det nuværende Israel) fra 37 f.Kr. til sin død.

Herodes blev af sin far Antipater udnævnt til guvernør over Galilæa som 25-årig. Efter Antipaters død blev Herodes udpeget til konge af Det romerske Senat. Under Herodes' besøg i Rom ofrede han til Roms guder på Kapitol. Herodes fik først fuld kontrol over sit kongerige i 37 f.Kr. og fik snart udryddet de sidste Makkabæere. I sin regeringstid anlagde han den store dybvandshavn Caesarea Maritima i det nordlige Iudaea, borgen Masada ved Dødehavet, et vinterpalads i Jericho, det nordlige Sebastefort og Herodium, hans kongepalads, regeringscenter og gravmonument. Herodes stod også for en imponerende ombygning og udvidelse af Templet i Jerusalem.

Herodes døde i år 4 f.Kr., og riget blev delt i tetraker mellem de hans sønner Herodes Arkhelaos, Herodes Antipas og Herodes Philip 2.

Herodes er en af dem fra oldtiden, hvis liv er allerbedst belyst. Den jødiske historiker Josefus har skrevet tre bøger om Herodes. Han var kendt som en grusom tyran, der først lod sin kone Mariamme henrette og siden tre af sine sønner Alexander, Aristobulus og Antipater ifølge Josefus på mistanke om sammensværgelse.

Ifølge Matthæusevangeliet kap. 2 stod Herodes bag et barnemordet i Betlehem i et forsøg på at udrydde Jesus, da han havde hørt om en udvalgt konges fødsel. Det kendte tidens historikere og de øvrige evangelier ikke noget til. Barnemordet tjener hos Matthæus til at vise, at Jesus er den nye Moses, og det svarer til 2. Mosebogs beretning om barnemordet i Ægypten og flugten (i 2. Mosebog fra Ægypten, hos Matthæus til Ægypten).

Den 7. maj 2007 bekendtgjorde et hold arkæologer under ledelse af professor Ehud Netzer fra det Hebraiske Universitet, at de havde fundet Herodes' grav.

Kaj Munks skuespil En idealist handler om Herodes og Mariamme.

Henvisninger

Kilder 
 Rudi Thomsen, Herodes – Jødernes konge, Sfinx, 2002. .

Personer i Det Nye Testamente
Personer i antikken
Konger
Jødiske monarker
Herodes Antipas

Herodes Antipas, der var søn af Herodes den Store, regerede som landshøvding (tetrark) i Galilæa (4 f.Kr. til
39 e.Kr.). Ifølge Det Ny Testamente lod han Johannes Døberen henrette og forhørte Jesus, før Pilatus' domfældelse af ham.

Eksterne henvisninger 

Tjek fødsels- og dødsår
Personer i Det Nye Testamente
Personer i antikken
Regenter
Maggie Smith

Dame Margaret Natalie Smith, kendt som Maggie Smith, (født 28. december 1934 i Ilford, Essex) er en engelsk film-, teater- og TV-skuespiller. Smith har en imponerende rolleliste bag sig, men er særligt kendt for rollen som Minerva McGonagall i Harry Potter-filmene.

Smith har seks gange været nomineret til en Oscar og vundet den to af gange - første gang i 1969 for bedste skuespiller i Miss Brodies bedste år og anden gang i 1978 for bedste birolle i California Suite.

Opvækst 
Smith blev født i Ilford, Essex, England. Som 16 årig droppede hun ud af skolen for at forfølge sin drøm om at blive skuespiller. Dette faldt ikke i god jord hos forældrene, der begge havde gode uddannelser. Som 17 årig fik hun sin første professionelle debut.

Helbred 
Smith er født med Graves’ sygdom, som er en stofskiftesygdom. Sygdommen kan påvirke blandt andet øjne og hjerte. Smith fik først konstateret sygdommen i 1990.

Smith har også haft brystkræft, hvilket hun blev kemobehandlet for, og hun er i dag kræftfri.

Udvalgte film

Tv-serier

Referencer

Eksterne henvisninger 

 

Skuespillere fra England
Harry Potter-skuespillere
Æresdoktorer ved University of Cambridge